title: 2012/566/EÚ: Rozhodnutie Európskeho parlamentu z  10. mája 2012 o absolutóriu za plnenie rozpočtu Európskej policajnej akadémie za rozpočtový rok 2010#Uznesenie Európskeho parlamentu z  10. mája 2012 s poznámkami, ktoré je neoddeliteľnou súčasťou rozhodnutia o absolutóriu za plnenie rozpočtu Európskej policajnej akadémie za rozpočtový rok 2010

text:
               17.10.2012

               SK

               Úradný vestník Európskej únie

               L 286/156

         ROZHODNUTIE EURÓPSKEHO PARLAMENTU
   z 10. mája 2012
   o absolutóriu za plnenie rozpočtu Európskej policajnej akadémie za rozpočtový rok 2010
   (2012/566/EÚ)
   EURÓPSKY PARLAMENT,

               —

               so zreteľom na konečnú ročnú účtovnú závierku Európskej policajnej akadémie za rozpočtový rok 2010,

               —

               so zreteľom na správu Dvora audítorov o overení ročnej účtovnej závierky Európskej policajnej akadémie za rozpočtový rok 2010 spolu s odpoveďami akadémie (1),

               —

               so zreteľom na odporúčanie Rady z 21. februára 2012 (06083/2012 – C7-0051/2012),

               —

               so zreteľom na článok 319 Zmluvy o fungovaní Európskej únie,

               —

               so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (2), a najmä na jeho článok 185,

               —

               so zreteľom na rozhodnutie Rady 2005/681/SVV z 20. septembra 2005 o zriadení Európskej policajnej akadémie (EPA) (3), a najmä na jeho článok 16,

               —

               so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (4), a najmä na jeho článok 94,

               —

               so zreteľom na rozhodnutie Komisie C(2011) 4680 z 30. júna 2011, ktorým sa na žiadosť Európskej policajnej akadémie udeľuje súhlas s výnimkou z nariadenia (ES, Euratom) č. 2343/2002,

               —

               so zreteľom na správu Európskej policajnej akadémie z 12. júla 2010 o uhrádzaní súkromných výdavkov (10/0257/KA),

               —

               so zreteľom na externý audit uhrádzania súkromných výdavkov zadaný Európskou policajnou akadémiou (zmluva s ref. č. CEPOL/2010/001),

               —

               so zreteľom na záverečnú správu o päťročnom externom hodnotení Európskej policajnej akadémie (zmluva s ref. č. CEPOL/CT/2010/002),

               —

               so zreteľom na výročnú správu o činnosti generálneho riaditeľstva pre spravodlivosť, slobodu a bezpečnosť za rok 2009,

               —

               so zreteľom na 4. správu Európskej policajnej akadémie o pokroku v plnení viacročného akčného plánu (MAP) na roky 2010 – 2014,

               —

               so zreteľom na správu Dvora audítorov o vykonávaní viacročného akčného plánu Európskej policajnej akadémie na roky 2010 – 2014,

               —

               so zreteľom na oznámenie Útvaru pre vnútorný audit (IAS) zo 4. júla 2011 [ref. Ares (2011) 722479] o 3. správe o pokroku v plnení viacročného akčného plánu Európskej policajnej akadémie na roky 2010 – 2014,

               —

               so zreteľom na správu Európskej policajnej akadémie o vykonávaní uznesenia Európskeho parlamentu o udelení absolutória Európskej policajnej akadémii za rok 2009 a na jej prílohy,

               —

               so zreteľom na správu Európskej policajnej akadémie o uplatňovaní jej príručky o verejnom obstarávaní v období od 1. júla 2010 do 1. júla 2011 a prílohu k tejto správe,

               —

               so zreteľom na článok 77 rokovacieho poriadku a prílohu VI k nemu,

               —

               so zreteľom na správu Výboru pre kontrolu rozpočtu a stanovisko Výboru pre občianske slobody, spravodlivosť a vnútorné veci (A7-0119/2012),

               1.

               udeľuje riaditeľovi Európskej policajnej akadémie absolutórium za plnenie rozpočtu akadémie za rozpočtový rok 2010;

               2.

               uvádza svoje poznámky v priloženom uznesení;

               3.

               poveruje svojho predsedu, aby postúpil toto rozhodnutie a uznesenie, ktoré je jeho neoddeliteľnou súčasťou, riaditeľovi Európskej policajnej akadémie, Rade, Komisii a Dvoru audítorov a aby zabezpečil ich uverejnenie v Úradnom vestníku Európskej únie (v sérii L).

            Predseda

         Martin SCHULZ

            Generálny tajomník

         Klaus WELLE

      (1)  Ú. v. EÚ C 366, 15.12.2011, s. 134.

      (2)  Ú. v. ES L 248, 16.9.2002, s. 1.

      (3)  Ú. v. EÚ L 256, 1.10.2005, s. 63.

      (4)  Ú. v. ES L 357, 31.12.2002, s. 72.

      UZNESENIE EURÓPSKEHO PARLAMENTU
      z 10. mája 2012
      s poznámkami, ktoré je neoddeliteľnou súčasťou rozhodnutia o absolutóriu za plnenie rozpočtu Európskej policajnej akadémie za rozpočtový rok 2010
      EURÓPSKY PARLAMENT,

                  —

                  so zreteľom na konečnú ročnú účtovnú závierku Európskej policajnej akadémie za rozpočtový rok 2010,

                  —

                  so zreteľom na správu Dvora audítorov o overení ročnej účtovnej závierky Európskej policajnej akadémie za rozpočtový rok 2010 spolu s odpoveďami akadémie (1),

                  —

                  so zreteľom na odporúčanie Rady z 21. februára 2012 (06083/2012 – C7-0051/2012),

                  —

                  so zreteľom na článok 319 Zmluvy o fungovaní Európskej únie,

                  —

                  so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (2), a najmä na jeho článok 185,

                  —

                  so zreteľom na rozhodnutie Rady 2005/681/SVV z 20. septembra 2005 o zriadení Európskej policajnej akadémie (EPA) (3), a najmä na jeho článok 16,

                  —

                  so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (4), a najmä na jeho článok 94,

                  —

                  so zreteľom na rozhodnutie Komisie C(2011) 4680 z 30. júna 2011, ktorým sa na žiadosť Európskej policajnej akadémie udeľuje súhlas s výnimkou z nariadenia (ES, Euratom) č. 2343/2002,

                  —

                  so zreteľom na správu Európskej policajnej akadémie z 12. júla 2010 o uhrádzaní súkromných výdavkov (10/0257/KA),

                  —

                  so zreteľom na externý audit uhrádzania súkromných výdavkov zadaný Európskou policajnou akadémiou (zmluva s ref. č. CEPOL/2010/001),

                  —

                  so zreteľom na záverečnú správu o päťročnom externom hodnotení Európskej policajnej akadémie (zmluva s ref. č. CEPOL/CT/2010/002),

                  —

                  so zreteľom na výročnú správu o činnosti generálneho riaditeľstva pre spravodlivosť, slobodu a bezpečnosť za rok 2009,

                  —

                  so zreteľom na 4. správu Európskej policajnej akadémie o pokroku v plnení viacročného akčného plánu (MAP) na roky 2010 – 2014,

                  —

                  so zreteľom na správu Dvora audítorov o vykonávaní viacročného akčného plánu Európskej policajnej akadémie na roky 2010 – 2014,

                  —

                  so zreteľom na oznámenie Útvaru pre vnútorný audit (IAS) zo 4. júla 2011 [ref. Ares (2011) 722479] o 3. správe o pokroku v plnení viacročného akčného plánu Európskej policajnej akadémie na roky 2010 – 2014,

                  —

                  so zreteľom na správu Európskej policajnej akadémie o vykonávaní uznesenia Európskeho parlamentu o udelení absolutória Európskej policajnej akadémii za rok 2009 a na jej prílohy,

                  —

                  so zreteľom na správu Európskej policajnej akadémie o uplatňovaní jej príručky o verejnom obstarávaní v období od 1. júla 2010 do 1. júla 2011 a prílohu k tejto správe,

                  —

                  so zreteľom na článok 77 rokovacieho poriadku a prílohu VI k nemu,

                  —

                  so zreteľom na správu Výboru pre kontrolu rozpočtu a stanovisko Výboru pre občianske slobody, spravodlivosť a vnútorné veci (A7-0119/2012),

                  A.

                  keďže Európska policajná akadémia (ďalej len „akadémia“) bola zriadená v roku 2001 a s účinnosťou od 1. januára 2006 sa pretransformovala na orgán Spoločenstva v zmysle článku 185 nariadenia o rozpočtových pravidlách, a preto sa na ňu začali vzťahovať ustanovenia rámcového nariadenia o rozpočtových pravidlách pre agentúry;

                  B.

                  keďže Dvor audítorov vo svojej správe o overení ročnej účtovnej závierky akadémie za rozpočtové roky 2006, 2007 a 2009 vzniesol výhrady voči zákonnosti a správnosti príslušných operácií z dôvodu, že postupy verejného obstarávania neboli v súlade s ustanoveniami nariadenia o rozpočtových pravidlách;

                  C.

                  keďže Dvor audítorov vo svojej správe o overení ročnej účtovnej závierky akadémie za rozpočtový rok 2008 pripojil k svojmu stanovisku zdôraznenie skutočnosti týkajúce sa spoľahlivosti účtovnej závierky bez toho, aby voči nej výslovne vzniesol výhrady, a vzniesol výhrady voči zákonnosti a správnosti príslušných operácií;

                  D.

                  keďže Európsky parlament vo svojom rozhodnutí zo 7. októbra 2010 odmietol udeliť riaditeľovi akadémie absolutórium za plnenie rozpočtu akadémie za rozpočtový rok 2008;

                  E.

                  keďže Európsky parlament vo svojom rozhodnutí z 10. mája 2011 rozhodol o odložení rozhodnutia o udelení absolutória riaditeľovi akadémie absolutórium za plnenie jej rozpočtu za rok 2009 (5) a potom toto absolutórium udelil vo svojom rozhodnutí z 25. októbra 2011 (6),

                  F.

                  keďže po prvýkrát, odkedy sa akadémia stala agentúrou, Dvor audítorov vo svojej správe o overení ročnej účtovnej závierky za rozpočtový rok 2010 nevyjadril žiadne výhrady, čo sa týka vierohodnosti vedenia účtov a zákonnosti a správnosti príslušných operácií;

                  G.

                  keďže Dvor audítorov vo svojej správe o viacročnom akčnom pláne akadémie na roky 2010 – 2014 uviedol, že akadémia napreduje podľa medzníkov stanovených v jej viacročnom pláne;

                  H.

                  keďže útvar IAS vo svojom oznámení zo 4. júla 2011 riaditeľovi akadémie uviedol, že hoci popis situácie v správe o pokroku akadémie v plnení jej viacročného akčného plánu zostáva naďalej do veľkej miery všeobecný, poskytuje jasný prehľad o stave plnenia jednotlivých medzníkov, a mal by preto predstavovať uspokojivý základ pre informovanie rôznych zainteresovaných strán;

                  I.

                  keďže Komisia rozhodnutím C(2011) 4680 z 30. júna 2011 udelila akadémii výnimku z ustanovení článku 74b nariadenia (ES, Euratom) č. 2343/2002;

                  J.

                  keďže rozpočet akadémie na rok 2010 bol 7 800 000 EUR v porovnaní s 8 800 000 EUR v roku 2009, čo predstavuje zníženie o 11,4 %; keďže príspevok Únie k rozpočtu akadémie na rok 2010 bol vo výške 7 800 000 EUR (7),

         Rozpočtové a finančné hospodárenie – všeobecné pripomienky

                  1.

                  berie na vedomie vyhlásenie akadémie, že rozpočtový rok 2010 sa vyznačoval nedostatkom postačujúcich finančných zdrojov v dôsledku krátenia príspevku Únie do rozpočtu akadémie vo výške 1 000 000 EUR; je prekvapený týmto názorom, najmä v čase súčasnej krízy, pretože dobré riadenie zaručuje správne a nákladovo efektívne vynakladanie dostupných rozpočtových prostriedkov a vzhľadom na to, že 31,6 % rozpočtu akadémie na rok 2010 bolo prenesených do roka 2011;

                  2.

                  uznáva však na základe údajov Komisie, že v roku 2009 bol celkový príspevok Únie na akadémiu vo výške 8 800 000 EUR, z ktorých 7 800 000 EUR bolo financovaných z rozpočtu na rok 2009, a že zvyšný rozdiel 1 000 000 EUR bol v skutočnosti financovaný z pripísaných príjmov z roku 2007, ktoré pochádzali z vrátenia prebytku akadémie za rok 2007; na základe údajov Komisie konštatuje, že na rok 2010 navrhla zníženie príspevku Únie akadémii na rok 2010 na úroveň schválených rozpočtových prostriedkov na rok 2009, t. j. 7 800 000 EUR, a to z dôvodu nízkej miery plnenia rozpočtu za rok 2008; nabáda preto akadémiu, aby vo svojich konečných ročných účtovných závierkach začala jasne rozlišovať medzi rôznymi prvkami príspevkov Únie do rozpočtu akadémie;

                  3.

                  na základe konečnej ročnej účtovnej závierky akadémie za rok 2010 berie na vedomie, že pri príprave jednotlivých rozpočtov a záväzkov na kurzy a semináre došlo k niektorým nedostatkom, čo malo za následok, že na pokrytie výdavkov za rok 2009 boli viazané a vyplatené rozpočtové prostriedky z roka 2010; pripomína akadémii, že toto je v rozpore so zásadou ročnej platnosti rozpočtu; žiada akadémiu, aby urobila kroky, ktoré zabránia opakovaniu podobných nedostatkov v budúcnosti;

                  4.

                  na základe výročnej správy o činnosti akadémie za rok 2010 konštatuje, že bolo viazaných 99,56 % viazaných rozpočtových prostriedkov; konštatuje tiež, že bolo použitých 46 % platobných rozpočtových prostriedkov, ale že konečné údaje za použitie prostriedkov z hlavy III (Operačné výdavky) boli k dispozícii až koncom roka 2011; berie na vedomie, že ročná účtovná závierka akadémie uvádza mieru vynaložených platobných rozpočtových prostriedkov v roku 2010 na úrovni 59,12 %;

                  5.

                  uznáva opatrenia, ktoré nové vedenie a riadiaca štruktúra akadémie prijali na riešenie jej nedostatkov v reakcii na žiadosť Parlamentu o prijatie opatrení v súvislosti s vážnymi nezrovnalosťami pri plnení rozpočtu na rok 2009;

                  6.

                  upozorňuje na skutočnosť, že aj keď Dvor audítorov vyhlásil príslušné transakcie súvisiace s ročnou účtovnou závierkou akadémie za zákonné a správne, zároveň zdôraznil, že pokiaľ ide o výdavky na organizáciu kurzov a seminárov, v procese schvaľovania žiadostí o preplatenie nákladov týkajúcich sa týchto aktivít akadémia neuplatňovala dostatočnú prísnosť, a to predovšetkým v súvislosti s úplnosťou podporných dokladov; konštatuje, že podľa odpovede akadémie boli záväzné požiadavky na predloženie plne podpísaného zoznamu účastníkov pri predkladaní finančných výkazov a žiadostí o preplatenie nákladov stanovené rozhodnutím správnej rady akadémie 11/2011/GB z 10. marca 2011;

                  7.

                  konštatuje, že v súlade s rozhodnutím 11/2011/GB boli pravidlá preplácania nákladov na činnosti akadémie do veľkej miery revidované a že boli objasnené rozličné opatrenia týkajúce sa prísneho vykonávania nariadení o rozpočtových pravidlách a prísne disciplinovaného prístupu k oprávneným výdavkom vrátane otázok o povinnom vykazovaní;

                  8.

                  vyjadruje poľutovanie nad skutočnosťou, že pred prijatím rozhodnutia správnej rady akadémie 34/2010/GB z 29. septembra 2010 sa konečné termíny na preplatenie nákladov neuplatňovali, takže nedošlo k výraznému zlepšeniu v dodržiavaní týchto termínov; pripomína, že nedodržiavanie konečných termínov je jedným z hlavných faktorov obmedzujúcich riadne finančné hospodárenie; berie na vedomie, že v súlade s rozhodnutím 34/2010/GB sa nepreplatia výdavky na základe žiadostí prijatých po konečnom termíne; žiada akadémiu, aby orgán udeľujúci absolutórium informovala o vykonávaní rozhodnutia 34/2010/GB;

                  9.

                  berie na vedomie vyhlásenie akadémie, že Komisia znížila jej rozpočet na rok 2010 o 1 000 000 EUR, ale zdôrazňuje, že suma vyčlenená na rok 2010 je rovnaká ako na rok 2009;

         Prenos rozpočtových prostriedkov

                  10.

                  na základe konečnej ročnej účtovnej závierky akadémie za rozpočtový rok 2010 konštatuje, že 2 469 984,20 EUR z viazaných prostriedkov na rok 2010, čo predstavuje 31,6 % rozpočtu akadémie na rok 2010, bolo prenesených do roku 2011; pripomína akadémii, že toto je v rozpore so zásadou ročnej platnosti rozpočtu;

                  11.

                  vyjadruje poľutovanie nad tým, že Dvor audítorov nespomína prenesené a zrušené rozpočtové prostriedky akadémie vo svojej správe o ročnej účtovnej závierke agentúry za rozpočtový rok 2010;

                  12.

                  je znepokojený skutočnosťou, že aj keď Dvor audítorov získal primeranú istotu, že účtovná závierka akadémie za rozpočtový rok 2010 je vo všetkých významných hľadiskách spoľahlivá, vyjadril pripomienku, že suma viac než 1 600 000 EUR, čo zodpovedá 48 % rozpočtových prostriedkov prenesených z roku 2009, musela byť v roku 2010 zrušená; pripomína akadémii, že táto situácia je v rozpore s rozpočtovou zásadou ročnej platnosti a možno ju zmierniť lepším plánovaním a monitorovaním plnenia rozpočtu s cieľom minimalizovať prenos rozpočtových prostriedkov; vyzýva preto agentúru, aby v tomto smere prijala účinné opatrenia;

                  13.

                  berie však na vedomie odpoveď akadémie, v ktorej uviedla, že s cieľom predísť opakovaniu situácie opísanej Dvorom audítorov a minimalizovať objem zrušených prostriedkov v roku 2011 boli pre prenos rozpočtových prostriedkov z roku 2010 stanovené prísne kritériá;

                  14.

                  berie na vedomie, že akadémia v roku 2010 začala organizovať pravidelné schôdze o finančnom riadení akadémie, ktorých cieľom je zlepšiť plnenie a kontrolu rozpočtu, a že v júni 2011 boli preskúmané všetky neuhradené záväzky, aby bolo možné lepšie monitorovať spotrebu rozpočtových prostriedkov a optimalizovať plnenie rozpočtu v roku 2011; preto vyzýva Dvor audítorov a útvar vnútorného auditu, aby Parlament uistil o tom, že situácia v akadémii sa v tejto veci skutočne zlepšila, a aby potvrdili, že sú štandardne využívané všetky nástroje plánovania a monitorovania;

         Metódy verejného obstarávania

                  15.

                  berie na vedomie, že 8. júna 2010 akadémia prijala príručku pre zadávanie zákaziek, ako požadoval Parlament vo svojom rozhodnutí o udelení absolutória za rok 2008; ďalej berie na vedomie, že táto príručka nadobudla platnosť 1. júla 2010 a že bol vymenovaný koordinátor verejného obstarávania;

         Úplnosť vnútorných záznamov o výdavkoch na služobné cesty

                  16.

                  žiada akadémiu, aby informovala orgán zodpovedný za udelenie absolutória o účinnosti vykonávania „veľmi dôležitého“ odporúčania útvaru pre vnútorný audit o úplnosti vnútorných záznamov o výdavkoch na služobné cesty;

         Činnosti akadémie

                  17.

                  konštatuje, že podľa Dvora audítorov značnú časť rozpočtu akadémie predstavujú výdavky na organizáciu kurzov a seminárov; berie na vedomie, že v procese schvaľovania žiadostí o preplatenie nákladov týkajúcich sa týchto aktivít sa neuplatňovala dostatočná prísnosť, predovšetkým v súvislosti s úplnosťou podporných dokladov;

                  18.

                  berie však na vedomie vyhlásenie akadémie, že zlepšila podávanie správ o svojich činnostiach a ich kontrolu a že upravila postupy uplatňované pri schvaľovaní výkazov nákladov a ich podkladov, a to najmä:

                              —

                              stanovením povinných požiadaviek na predkladanie plne podpísaných zoznamov účastníkov pri predkladaní finančných správ a žiadostí o preplatenie nákladov,

                              —

                              preskúmaním pravidiel uhrádzania nákladov za činnosti akadémie, ktoré boli objasnené,

                              —

                              prísnym presadzovaním konečných termínov, po ktorých žiadosť o preplatenie nákladov nebude prijatá, pričom tieto termíny boli zavedené 29. septembra 2010,

                              —

                              usporiadaním nových školiacich kurzov pre vedúcich kurzov s cieľom ďalej zlepšovať kontrolu nad kurzami, ako aj kvalitu súborov platieb,

                              —

                              vykonaním následných overení kurzov akadémie v roku 2011,

                              —

                              overením štyroch činností v roku 2010 vo Švédsku a šiestich v Spojenom kráľovstve, z ktorých jedna sa týkala činnosti v roku 2010 a päť činností v roku 2011;

                        vyzýva IAS, aby orgánu udeľujúcemu absolutórium poskytol dôkladné vyhodnotenie týchto zmien zavedených akadémiou;

                  19.

                  uznáva, že rozhodnutím Komisie C(2011) 4680 sa na žiadosť akadémie udelil súhlas so zmenou jej nariadenia o rozpočtových pravidlách zavedením článku (článok 74c), ktorý obsahuje výnimku z nariadenia (ES, Euratom) č. 2343/2002 týkajúcu sa vylúčenia z verejnej súťaže, pokiaľ ide o výber odborníkov na vzdelávanie s cieľom využiť odborníkov z vnútroštátnych policajných vzdelávacích akadémií;

         Účtovné chyby

                  20.

                  vyzýva akadémiu, aby poskytla Európskemu parlamentu najnovšie informácie o stave plnenia nových 16 noriem vnútornej kontroly (ICS) Komisie, ktoré boli schválené správnou radou akadémie a nahrádzajú pôvodné ICS;

         Prostriedky používané na financovanie súkromných výdavkov

                  21.

                  berie na vedomie, že bola vykonaná externá kontrola ex post týkajúce sa prostriedkov použitých na financovanie súkromných výdavkov v rokoch 2007 a 2008 a že externí kontrolóri dospeli k záveru, že v tomto prípade už nemožno získať späť žiadne ďalšie sumy; berie na vedomie informáciu akadémie, že príkaz na vymáhanie vydaný na bývalého riaditeľa, na základe ktorého mal vrátiť sumu 2 014,94 GBP (2 196,72 EUR), bol úplne vykonaný v decembri 2011; vyzýva akadémiu, aby pokračovala v procese vymáhania, pokým sa nezískajú späť všetky prostriedky;

         Viacročný akčný plán akadémie na obdobie rokov 2010 –2014

                  22.

                  berie na vedomie, že útvar pre interný audit posúdil vykonávanie viacročného plánu akadémie na obdobie rokov 2010 – 2014, ako o to požiadal orgán udeľujúci absolutórium; konštatuje, že na konci septembra 2010 bolo dokončených 19 zo 44 medzníkov, na dokončení 18 ďalších sa pracovalo v súlade s plánovaným harmonogramom a vykonávanie 7 medzníkov nebolo k danému dátumu ešte začaté;

                  23.

                  ďalej berie na vedomie vyhlásenie útvaru pre vnútorný audit, že popisy niektorých položiek viacročného plánu nie sú jednoznačné a že správy o pokroku nie sú vždy dostatočne presné na to, aby bolo na ich základe možné plne pochopiť, aké konkrétne opatrenia bude pri realizácii jednotlivých medzníkov nutné prijať; berie navyše vedomie, že útvar pre interný audit dospel k záveru, že sa niektoré medzníky prekrývajú a že je preto ťažké posúdiť, akú budú mať nakoniec príslušné opatrenia povahu; oceňuje vyhlásenie akadémie, že viacročný akčný plán bol aktualizovaný v súlade s odporúčaniami IAS, a zlepšenia obsiahnuté v 3. správe o pokroku, ktorú schválila správna rada 8. decembra 2010; žiada Útvar pre vnútorný audit, aby potvrdil, že aktualizovaná správa o pokroku týkajúca sa viacročného plánu akadémie primerane odráža jeho odporúčania;

         Vnútorný audit

                  24.

                  berie na vedomie informáciu útvaru pre vnútorný audit, že akadémia oznámila, že vykonala veľmi dôležité odporúčania o úplnosti vnútorných záznamov o výdavkoch na služobné cesty, a že ich útvar pre vnútorný audit teraz skúma; vyzýva akadémiu a útvar pre vnútorný audit, aby orgán udeľujúci absolutórium informovali o výsledkoch tohto preskúmania;

                  25.

                  berie na vedomie, že IAS uskutočnil vlastné hodnotenie rizík v oblasti IT s cieľom zistenia a zhodnotenia kľúčových rizík v oblasti IT v akadémii; berie na vedomie, že útvar pre vnútorný audit určil hlavné riziká v spojitosti so stratégiou v oblasti IT, systémom e-net, správou údajov a závislosťou na jednotlivcoch; vyzýva preto akadémiu, aby prijala náležité kroky, ktorými tieto riziká vyrieši a bude im predchádzať;

                  26.

                  konštatuje, že funkcia vnútorného auditu, poradný orgán správnej rady, nezistila vo svojom audite závierky akadémie za rok 2010 žiadne podstatné chyby;

         Riadenie a štruktúrne nedostatky

                  27.

                  zdôrazňuje, že administratívne náklady akadémie sú vzhľadom na jej činnosti veľmi vysoké; víta preto úsilie akadémie o zníženie jej správnych nákladov, keď sa na jej 25. schôdzi z júna 2011 dohodlo, že všetky výbory správnej rady by sa mali v roku 2012 zrušiť a že všetky pracovné skupiny správnej rady by sa mali kriticky prehodnotiť;

                  28.

                  ďalej konštatuje, že podľa akadémie sa v oblasti riadenia v súčasnosti vykonávajú tieto opatrenia:

                              —

                              od roku 2012 sa správna rada bude stretávať iba dvakrát do roka, pričom naliehavé rozhodnutia medzi schôdzami sa budú prijímať písomným postupom a bude sa o nich rokovať na webových schôdzach,

                              —

                              správna rada sa bude sústreďovať iba na úlohy, ktoré jej boli zverené rozhodnutím o zriadení akadémie, pričom ostatné úlohy, ktoré predtým správnu radu preťažovali, preberie riaditeľ,

                              —

                              každý členský štát by mal na každú schôdzu správnej rady vyslať najviac dvoch delegátov,

                              —

                              akadémia sa postará o organizáciu ciest účastníkov, ktorí majú nárok na úhradu nákladov, aby sa zaručilo, že sa použijú najhospodárnejšie prostriedky s cieľom vyhnúť sa procesu úhrady nákladov po schôdzi;

                  29.

                  so záujmom očakáva predloženie návrhu Komisie na zmenu právneho základu akadémie, ako aj výsledok rokovaní medzi Európskym parlamentom a Radou;

                  30.

                  ďalej berie na vedomie, že záverečná správa o externom päťročnom hodnotení akadémie dospela k záveru, že existujú dôvody na jej premiestnenie;

                  31.

                  víta rozhodnutie správnej rady akadémie 24/2011/GB z 15. júna 2011, ktorým sa jestvujúce výbory rozpúšťajú k 1. januáru 2012, čím sa zníži prekrývanie rozličných štruktúr; vyzýva správnu radu, aby prijala drastické rozhodnutia týkajúce sa jestvujúcich pracovných skupín; pripomína, že v článku 10 ods. 10 rozhodnutia 2005/681/SVV sa stanovuje, že správna rada môže „v nevyhnutných prípadoch“ rozhodnúť o zriadení pracovných skupín, ktoré vydávajú odporúčania, tvoria a navrhujú akékoľvek iné poradné úlohy, ktoré správna rada považuje za potrebné;

                  32.

                  berie na vedomie odpoveď akadémie, že jej rokovací poriadok bol zmenený a doplnený s cieľom obmedziť počet riadnych zasadnutí správnej rady na jednu počas každého predsedníctva a obmedziť veľkosť národných delegácií tak, že každý členský štát by mal na každé zasadnutie vyslať najviac dvoch delegátov;

                  33.

                  konštatuje, že absolutórium za plnenie rozpočtu akadémie by sa aj v budúcnosti malo zakladať na jej výkonnosti počas celého roka;

                  34.

                  upriamuje pozornosť na svoje odporúčania z predchádzajúcich správ o absolutóriu, ako sa uvádzajú v prílohe k tomuto uzneseniu;

                  35.

                  pokiaľ ide o ďalšie poznámky horizontálnej povahy, ktoré sú súčasťou rozhodnutia o absolutóriu, odvoláva sa na svoje uznesenie z 10. mája 2012 (8) o výkonnosti, finančnom hospodárení a kontrole agentúr.

         (1)  Ú. v. EÚ C 366, 15.12.2011, s. 134.

         (2)  Ú. v. ES L 248, 16.9.2002, s. 1.

         (3)  Ú. v. EÚ L 256, 1.10.2005, s. 63.

         (4)  Ú. v. ES L 357, 31.12.2002, s. 72.

         (5)  Ú. v. EÚ L 250, 27.9.2011, s. 260.

         (6)  Ú. v. EÚ L 313, 26.11.2011, s. 17.

         (7)  Ú. v. EÚ L 64, 12.3.2010, s. 1047.

         (8)  Prijaté texty, P7_TA(2012)0164 (pozri stanu 388 tohto úradného vestníka).

      PRÍLOHA

         ODPORÚČANIA EURÓPSKEHO PARLAMENTU ZA OSTATNÉ ROKY

                  Európska policajná akadémia

                  2006

                  2007

                  2008

                  2009

                  Výkonnosť

                  nevzťahuje sa

                  nevzťahuje sa

                  nevzťahuje sa

                              —

                              je znepokojený, že Dvor audítorov odhalil vážne nedostatky v administratívnych a finančných pravidlách pre výdavky na organizáciu kurzov a seminárov, spôsobené predovšetkým tým, že revidované nariadenie o rozpočtových pravidlách akadémie nikdy nenadobudlo účinnosť

                              —

                              odporúča, aby akadémia poskytla priamy prístup k svojmu podrobnému rozpočtu

                  Rozpočtové a finančné hospodárenie

                              —

                              rozpočtové prostriedky neboli použité v súlade so zásadou riadneho finančného hospodárenia

                              —

                              systém verejného obstarávania nebol v súlade s ustanoveniami nariadenia o rozpočtových pravidlách

                              —

                              akadémia nestanovila potrebné systémy a postupy, ktoré by jej umožnili pripraviť finančný výkaz v súlade s požiadavkami rozpočtového nariadenia uplatniteľného na agentúry

                              —

                              v nariadení o rozpočtových pravidlách sa uvádza, že sú potrebné podrobné pravidlá pre vykonávanie nariadenia

                              —

                              agentúra nedodržiava zásadu jednotnosti a presnosti rozpočtu (rozpočet nezahŕňal príspevok vo výške 1 500 000 EUR od Komisie v roku 2007 na vykonávanie programu MEDA)

                              —

                              agentúra nedodržiava zásadu transparentnosti

                              —

                              vysoká miera prenesených prostriedkov (1 700 000 EUR) a zrušených rozpočtových prostriedkov poukazuje na ťažkosti pri riadení rozpočtu

                              —

                              nebola pripravená priebežná účtovná závierka ani správa o rozpočtovom a finančnom hospodárení

                              —

                              v nariadení o rozpočtových pravidlách sa uvádza, že sú potrebné podrobné pravidlá pre vykonávanie nariadenia

                              —

                              systém verejného obstarávania nebol v súlade s ustanoveniami nariadenia o rozpočtových pravidlách

                              —

                              boli zistené prípady použitia rozpočtových prostriedkov na financovanie súkromných výdavkov niektorých zamestnancov akadémie

                              —

                              agentúra nedodržala súlad so zásadou ročnej platnosti rozpočtu (viac ako 2 700 000 EUR rozpočtových prostriedkov z roku 2008 muselo byť prenesených)

                              —

                              nedostatky v plánovaní a monitorovaní plnenia rozpočtu

                              —

                              viac ako 3 800 000 EUR rozpočtových prostriedkov z roku 2009 (43 % celkového rozpočtu) bolo prenesených do roku 2010

                              —

                              46 % rozpočtových prostriedkov prenesených z roku 2008 muselo byť zrušených, čo poukazuje na vážne a opakujúce sa nedostatky v plánovaní monitorovaní plnenia rozpočtu, čo je v rozpore so zásadou ročnej platnosti rozpočtu

                              —

                              v roku 2008 muselo byť prenesených 31 % rozpočtu

                              —

                              veľké meškanie a chyby v príprave priebežnej účtovnej závierky za rok 2009

                  Metóda verejného obstarávania

                  nevzťahuje sa

                  nevzťahuje sa

                  nevzťahuje sa

                  je znepokojený tým, že akadémia neustále porušuje nariadenie o rozpočtových pravidlách, pokiaľ ide o pravidlá verejného obstarávania. Podstatná časť celkového rozpočtu akadémie vykazuje nezrovnalosti

                  Ľudské zdroje

                  nevzťahuje sa

                  nevzťahuje sa

                  nevzťahuje sa

                              —

                              viacero nedostatkov v súvislosti s postupmi výberu zamestnancov

                              —

                              považuje za neprijateľné, že:

                                          —

                                          minimálne výsledky, ktoré kandidáti museli spĺňať, boli vo všeobecnosti stanovené až po hodnotení a stanovení poradia kandidátov

                                          —

                                          otázky pre pohovory boli často pripravované až po posúdení žiadostí

                                          —

                                          dokumentácia k postupom bola nedostatočná

                                          —

                                          je znepokojený postupmi, ktoré nie sú povolené v rámci služobného poriadku úradníkov EÚ alebo sú nezákonné

                  Vnútorný audit

                  nevzťahuje sa

                              —

                              chýbajúce normy vnútornej kontroly a neúčinné rozpočtové monitorovanie

                              —

                              boli zistené prípady použitia rozpočtových prostriedkov na financovanie súkromných výdavkov niektorých zamestnancov akadémie

                              —

                              z auditu vzorky záväzkov vyplynulo, že v troch prípadoch neexistovala stopa auditu, s ktorej pomocou by bolo možné spätne vysledovať finančnú realizáciu

                              —

                              doteraz nebola vykonaná žiadna vonkajšia kontrola týchto prípadov

                  konštatuje, že absolutórium za plnenie rozpočtu akadémie by sa aj v budúcnosti malo zakladať na jej výkonnosti počas celého roka


title: Rozhodnutie Rady 2013/178/SZBP z  25. februára 2013 o podpise a uzavretí Dohody medzi Európskou úniou a Malijskou republikou o štatúte vojenskej misie Európskej únie na podporu výcviku ozbrojených síl Mali (EUTM Mali) v Malijskej republike#Dohoda medzi Európskou úniou a Malijskou republikou o štatúte vojenskej misie Európskej únie na podporu výcviku ozbrojených síl Mali (EUTM Mali) v Malijskej republike

text:
               16.4.2013

               SK

               Úradný vestník Európskej únie

               L 106/1

         ROZHODNUTIE RADY 2013/178/SZBP
   z 25. februára 2013
   o podpise a uzavretí Dohody medzi Európskou úniou a Malijskou republikou o štatúte vojenskej misie Európskej únie na podporu výcviku ozbrojených síl Mali (EUTM Mali) v Malijskej republike
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 37 v spojení s článkom 218 ods. 5 a 6 Zmluvy o fungovaní Európskej únie,
   so zreteľom na návrh vysokej predstaviteľky Únie pre zahraničné veci a bezpečnostnú politiku,
   keďže:

               (1)

               Dňa 24. decembra 2012 prezident Malijskej republiky zaslal vysokej predstaviteľke Únie pre zahraničné veci a bezpečnostnú politiku (VP) pozývací list, v ktorom uvítal nasadenie vojenskej výcvikovej misie EÚ v Mali.

               (2)

               Rada prijala 17. januára 2013 rozhodnutie 2013/34/SZBP o vojenskej misii Európskej únie na podporu výcviku ozbrojených síl Mali (EUTM Mali) (1).

               (3)

               V článku 9 rozhodnutia 2013/34/SZBP sa ustanovuje, že postavenie jednotiek a personálu EUTM Mali pod vedením EÚ vrátane výsad, imunít a iných záruk potrebných na splnenie a hladký priebeh ich misie podlieha dohode uzavretej v súlade s postupom ustanoveným v článku 37 Zmluvy o Európskej únii (Zmluvy o EÚ) a v súlade s postupom ustanoveným v článku 218 Zmluvy o fungovaní Európskej únie (ZFEÚ).

               (4)

               V nadväznosti na prijatie rozhodnutia Rady zo 17. januára 2013 o poverení začať rokovania VP rokovala v súlade s článkom 37 Zmluvy o EÚ o Dohode medzi Európskou úniou a Malijskou republikou o štatúte vojenskej misie Európskej únie na podporu výcviku ozbrojených síl Mali (EUTM Mali) v Malijskej republike („dohoda“).

               (5)

               V súlade s článkom 5 Protokolu (č. 22) o postavení Dánska, ktorý je pripojený k Zmluve o EÚ a ZFEÚ, sa Dánsko nezúčastňuje na vypracúvaní a vykonávaní rozhodnutí a opatrení Únie s obrannými dôsledkami. Dánsko sa nezúčastňuje na vykonávaní tohto rozhodnutia, a teda neprispieva na financovanie tejto misie.

               (6)

               Dohoda by sa mala schváliť,

         PRIJALA TOTO ROZHODNUTIE:
   Článok 1
   Týmto sa v mene Únie schvaľuje Dohoda medzi Európskou úniou a Malijskou republikou o štatúte vojenskej misie Európskej únie na podporu výcviku ozbrojených síl Mali (EUTM Mali) v Malijskej republike.
   Text dohody je pripojený k tomuto rozhodnutiu.
   Článok 2
   Týmto sa predseda Rady poveruje určiť osobu(-y) splnomocnenú(-é) podpísať dohodu s cieľom zaviazať Úniu.
   Článok 3
   Toto rozhodnutie nadobúda účinnosť dňom jeho prijatia.

      V Bruseli 25. februára 2013

            Za Radu

            predseda

         S. COVENEY

      (1)  Ú. v. EÚ L 14, 18.1.2013, s. 19.

      PREKLAD
      DOHODA
      medzi Európskou úniou a Malijskou republikou o štatúte vojenskej misie Európskej únie na podporu výcviku ozbrojených síl Mali (EUTM Mali) v Malijskej republike
      EURÓPSKA ÚNIA, ďalej len „EÚ“,
      na jednej strane a
      MALIJSKÁ REPUBLIKA, ďalej len „hostiteľský štát“,
      na strane druhej,
      ďalej len „strany“,
      BERÚC DO ÚVAHY:

                  —

                  list prezidenta Malijskej republiky z 24. decembra 2012, v ktorom vyzýva Európsku úniu, aby na území Mali nasadila vojenskú výcvikovú misiu,

                  —

                  rozhodnutie Rady 2013/34/SZBP zo 17. januára 2013 o vojenskej misii Európskej únie na podporu výcviku ozbrojených síl Mali (EUTM Mali) (1),

                  —

                  skutočnosť, že táto dohoda neovplyvní práva a povinnosti strán podľa medzinárodných dohôd a iných nástrojov, ktorými sa zriaďujú medzinárodné súdy a tribunály, vrátane štatútu Medzinárodného trestného súdu,

            SA DOHODLI TAKTO:
      Článok 1
      Rozsah pôsobnosti a vymedzenie pojmov
      1.   Táto dohoda sa uplatňuje iba na území hostiteľského štátu.
      2.   Táto dohoda sa uplatňuje na vojenskú misiu EÚ na podporu výcviku ozbrojených síl Mali (ďalej len „EUTM Mali“) a jej personál.
      3.   Na účely tejto dohody:

                  a)

                  „EUTM Mali“ je vojenské veliteľstvo a národné kontingenty, ich zariadenia, zdroje a dopravné prostriedky, ktoré prispievajú k misii;

                  b)

                  „misia“ je príprava, zriadenie, vykonávanie a podpora EUTM Mali;

                  c)

                  „veliteľ misie“ je veliteľ EUTM Mali na mieste misie;

                  d)

                  „Európska únia (EÚ)“ sú stále orgány EÚ, ako aj ich personál;

                  e)

                  „vojenské veliteľstvo EÚ“ je vojenské veliteľstvo a jeho zložky bez ohľadu na to, kde sa nachádzajú, podliehajúce vojenským veliteľom EÚ, ktorí vykonávajú vojenské velenie alebo kontrolu EUTM Mali;

                  f)

                  „národné kontingenty“ sú jednotky a zložky patriace členským štátom EÚ a iným štátom, ktoré sa na EUTM Mali zúčastňujú;

                  g)

                  „personál EUTM Mali“ je civilný a vojenský personál pridelený EUTM Mali, ako aj personál podieľajúci sa na príprave misie a personál vykonávajúci misiu pre vysielajúci štát pôvodu alebo inštitúciu, alebo orgán Únie v rámci misie, ktorý sa nachádza – ak nie je v tejto dohode stanovené inak – na území hostiteľského štátu, s výnimkou miestneho personálu a personálu zamestnaného medzinárodnými obchodnými zmluvnými dodávateľmi;

                  h)

                  „miestny personál“ je personál pozostávajúci zo štátnych príslušníkov hostiteľského štátu alebo z osôb s trvalým pobytom v hostiteľskom štáte;

                  i)

                  „zariadenia EUTM Mali“ sú všetky priestory, ubytovacie zariadenia a pozemné plochy potrebné pre misiu EUTM Mali a jej personál;

                  j)

                  „vysielajúci štát“ je štát poskytujúci EUTM Mali národný kontingent;

                  k)

                  „úradná korešpondencia“ je všetka korešpondencia týkajúca sa EUTM Mali a jej funkcií;

                  l)

                  „zdroje EUTM Mali“ sú vybavenie a spotrebný tovar potrebný pre misiu;

                  m)

                  „dopravné prostriedky EUTM Mali“ sú všetky vozidlá a iné dopravné prostriedky, ktoré EUTM Mali vlastní alebo má prenajaté a ktoré sú potrebné pre misiu.

            Článok 2
      Všeobecné ustanovenia
      1.   EUTM Mali a jej personál dodržiava zákony a iné právne predpisy hostiteľského štátu a zdržiava sa každého konania alebo činnosti, ktoré sú nezlučiteľné s cieľmi misie.
      2.   EUTM Mali pravidelne informuje vládu hostiteľského štátu o počte členov jej personálu umiestnených na území hostiteľského štátu.
      Článok 3
      Identifikácia
      1.   Členovia personálu EUTM Mali, ktorí sa nachádzajú na území hostiteľského štátu, majú vždy pri sebe cestovný pas alebo vojenský preukaz totožnosti.
      2.   Vozidlá a iné dopravné prostriedky EUTM Mali sú označené charakteristickými identifikačnými označeniami a/alebo poznávacími značkami EUTM Mali, ktoré boli ohlásené príslušným orgánom hostiteľského štátu.
      3.   EUTM Mali má právo na vyvesenie vlajky EÚ a používanie označení, akými sú napr. vojenské insígnie, hodnosti a oficiálne znaky, na svojich zariadeniach a dopravných prostriedkoch. Uniformy personálu EUTM Mali sú zreteľne označené znakom EUTM Mali. Na zariadeniach, dopravných prostriedkoch a uniformách EUTM Mali môžu byť v závislosti od rozhodnutia veliteľa misie umiestnené štátne vlajky alebo insígnie národných kontingentov, ktoré sa na misii zúčastňujú.
      Článok 4
      Prekračovanie hraníc a pohyb na území hostiteľského štátu
      1.   Personál EUTM Mali vstupuje na územie hostiteľského štátu iba na základe predloženia cestovného pasu, ku ktorému je pripojený individuálny alebo kolektívny rozkaz vydaný misiou EUTM Mali. Pri vstupe na územie hostiteľského štátu, pri jeho opustení alebo pri pobyte na ňom personál nepodlieha vízovým predpisom, kontrolám vykonávaným v rámci imigračných postupov a colným kontrolám.
      2.   Personál EUTM Mali nepodlieha predpisom hostiteľského štátu, ktoré upravujú registráciu a kontrolu cudzincov, nezískava však právo na trvalý pobyt ani bydlisko na území hostiteľského štátu.
      3.   Zdroje a dopravné prostriedky EUTM Mali, ktoré na podporu misie vstupujú na územie hostiteľského štátu alebo ho opúšťajú, sú oslobodené od povinnosti predložiť colné dokumenty, ako aj od akejkoľvek kontroly.
      4.   Členovia personálu EUTM Mali môžu viesť motorové vozidlá, ak majú platný národný, medzinárodný alebo vojenský vodičský preukaz, vydaný jedným z vysielajúcich štátov.
      5.   Hostiteľský štát na účely misie prizná EUTM Mali a jej personálu slobodu pohybu a slobodu cestovania na svojom území vrátane vzdušného priestoru.
      6.   Hostiteľský štát povolí vstup zdrojom a dopravným prostriedkom EUTM Mali a oslobodí ich od všetkých ciel, odvodov, mýta, daní alebo podobných poplatkov okrem poplatkov za skladovanie, dopravu a iné poskytnuté služby.
      7.   Na účely misie môže EUTM Mali používať verejné komunikácie, mosty, trajekty a letiská bez ciel, odvodov, mýta, daní a podobných poplatkov. EUTM Mali nie je oslobodená od poplatkov za poskytnuté služby, o ktoré požiadala, za podmienok, ktoré sa vzťahujú na služby poskytované ozbrojeným silám hostiteľského štátu.
      Článok 5
      Výsady a imunity, ktoré EUTM Mali udeľuje hostiteľský štát
      1.   Zariadenia EUTM Mali sú nedotknuteľné. Zástupcovia hostiteľského štátu do nich nesmú vstúpiť bez súhlasu veliteľa misie.
      2.   EUTM Mali bez ohľadu na to, kde je umiestnená alebo kto je majiteľom alebo držiteľom jej zdrojov, dopravných prostriedkov a zariadení, požíva imunitu voči každej forme súdneho konania.
      3.   Personál, zdroje, zariadenia a dopravné prostriedky EUTM Mali nesmú byť predmetom prehliadky, zhabania, zadržania alebo exekúcie.
      4.   Archívy a dokumenty EUTM Mali sú vždy nedotknuteľné, bez ohľadu na ich umiestnenie.
      5.   Úradná korešpondencia EUTM Mali je nedotknuteľná.
      6.   EUTM Mali je oslobodená od všetkých štátnych, regionálnych alebo komunálnych daní a podobných poplatkov za zakúpené a dovezené zdroje a dopravné prostriedky EUTM Mali, za zariadenia EUTM Mali a za služby poskytnuté na jej účely. Toto oslobodenie nepodlieha žiadnemu povoleniu ani predbežnému oznámeniu príslušným orgánom hostiteľského štátu zo strany EUTM Mali. EUTM Mali však nie je oslobodená od odvodov ani iných poplatkov, ktoré predstavujú odmenu za poskytnuté služby.
      Článok 6
      Výsady a imunity, ktoré personálu EUTM Mali udeľuje hostiteľský štát
      1.   Personál misie EUTM Mali nepodlieha žiadnej forme zatknutia ani zadržania.
      2.   Dokumenty, korešpondencia a majetok personálu EUTM Mali sú nedotknuteľné s výnimkou opatrení na exekúciu, ktoré sú povolené podľa odseku 6.
      3.   Personál EUTM Mali požíva za všetkých okolností imunitu voči trestnej právomoci hostiteľského štátu.
      Vysielajúci štát alebo dotknutý orgán EÚ sa môžu vzdať imunity personálu misie EUTM Mali voči trestnej právomoci. Takéto vzdanie sa imunity sa vždy vykoná písomnou formou.
      4.   Personál EUTM Mali požíva imunitu voči občianskoprávnej a správnej právomoci hostiteľského štátu, pokiaľ ide o ústne alebo písomné prejavy, ako aj o všetko konanie pri výkone svojich služobných povinností.
      Ak sa proti členovi personálu EUTM Mali začne akékoľvek občianskoprávne konanie pred ktorýmkoľvek súdom hostiteľského štátu, ihneď je o tom oboznámený veliteľ misie a príslušný orgán vysielajúceho štátu alebo dotknutého orgánu EÚ. Pred začatím konania pred príslušným súdom veliteľ misie a príslušný orgán vysielajúceho štátu alebo dotknutá inštitúcia EÚ súdu potvrdí, či sa personál misie EUTM Mali dopustil daného konania pri výkone svojich služobných povinností, alebo nie.
      Ak sa člen personálu dopustil konania pri výkone služobných povinností, súdne konanie sa nezačne a uplatnia sa ustanovenia článku 15. Ak sa konania nedopustil pri výkone služobných povinností, súdne konanie sa môže začať. Potvrdenie, ktoré vydá veliteľ misie a príslušný orgán vysielajúceho štátu alebo dotknutý orgán EÚ, je pre súd hostiteľského štátu záväzné a tento ho nemôže napadnúť.
      Príslušné orgány hostiteľského štátu však môžu do dvoch mesiacov od vystavenia tohto potvrdenia napadnúť jeho správnosť. V takom prípade sa každá zo strán zaväzuje riešiť tento spor výlučne diplomatickou cestou.
      Ak sa občianskoprávne konanie začne na podnet člena personálu EUTM Mali, nemôže sa už odvolávať na imunitu voči súdnej právomoci, pokiaľ ide o akýkoľvek protinárok, ktorý priamo súvisí s hlavnou žalobou.
      5.   Personál EUTM Mali nie je povinný poskytnúť svedeckú výpoveď.
      6.   Vo vzťahu k personálu EUTM Mali nemožno prijať žiadne opatrenia na exekúciu okrem prípadov, keď sa proti nemu začne občianskoprávne konanie, ktoré nesúvisí s ich služobnými povinnosťami. Majetok personálu EUTM Mali, o ktorom veliteľ misie potvrdí, že je potrebný na plnenie služobných povinností, nie je možné zhabať na účely výkonu rozsudku, rozhodnutia alebo príkazu. Personál EUTM Mali nepodlieha v občianskoprávnych konaniach žiadnym obmedzeniam osobnej slobody ani iným obmedzujúcim opatreniam.
      7.   Imunita personálu EUTM Mali voči súdnej právomoci hostiteľského štátu ho nevyníma spod súdnej právomoci dotknutého vysielajúceho štátu.
      8.   Personál EUTM Mali je oslobodený od akejkoľvek formy zdaňovania platu a požitkov v hostiteľskom štáte, ktoré mu vypláca EUTM Mali alebo vysielajúci štát, ako aj zdaňovania akéhokoľvek príjmu, ktorý dostane mimo hostiteľského štátu.
      9.   Hostiteľský štát v súlade s právnymi predpismi, ktoré prijme, povolí vstup predmetov určených na osobnú potrebu personálu EUTM Mali a oslobodí tieto predmety od všetkých ciel, daní a súvisiacich poplatkov okrem poplatkov za skladovanie, dopravu a podobné služby.
      Osobná batožina personálu EUTM Mali je oslobodená od kontroly, pokiaľ neexistujú závažné dôvody predpokladať, že obsahuje predmety, ktoré nie sú určené na osobnú potrebu personálu EUTM Mali, alebo predmety, ktorých dovoz alebo vývoz právne predpisy hostiteľského štátu zakazujú alebo ktoré podliehajú kontrole podľa predpisov hostiteľského štátu o karanténe. V takomto prípade sa kontrola môže uskutočniť iba za prítomnosti dotknutého člena personálu EUTM Mali alebo splnomocneného zástupcu EUTM Mali.
      Článok 7
      Miestny personál
      Miestny personál požíva výsady a imunity iba v rozsahu, ktorý mu priznáva hostiteľský štát. Hostiteľský štát však právomoc vo vzťahu k tomuto personálu vykonáva spôsobom, ktorý nadmerne nenarušuje fungovanie misie.
      Článok 8
      Trestná právomoc
      Príslušné orgány vysielajúceho štátu majú na území hostiteľského štátu právo vykonávať všetku trestnú právomoc a disciplinárnu právomoc, ktorú im udeľuje právo vysielajúceho štátu, voči všetkým členom personálu EUTM Mali podliehajúcim tomuto právu.
      Článok 9
      Uniforma a zbrane
      1.   Nosenie uniformy sa riadi pravidlami vydanými veliteľom misie.
      2.   Vojenský personál EUTM Mali môže nosiť alebo prenášať zbrane a zodpovedajúcu muníciu pod podmienkou, že ho na to oprávňujú rozkazy.
      Článok 10
      Podpora poskytovaná hostiteľským štátom a uzatváranie zmlúv
      1.   Hostiteľský štát súhlasí, že na žiadosť EUTM Mali jej pomôže pri hľadaní vhodných zariadení.
      2.   Hostiteľský štát bezplatne poskytne EUTM Mali zariadenia, ktoré vlastní, ak sú tieto zariadenia pre misiu nevyhnutné.
      3.   V rámci svojich možností a prostriedkov hostiteľský štát prispieva k príprave, zriaďovaniu, vykonávaniu a podpore EUTM Mali. Pomoc a podpora, ktorú hostiteľský štát poskytuje misii, sa poskytuje za rovnakých podmienok ako pomoc a podpora poskytovaná ozbrojeným silám hostiteľského štátu.
      4.   Právo uplatniteľné na zmluvy uzavreté EUTM Mali v hostiteľskom štáte určí príslušná zmluva.
      5.   Zmluvy môžu stanoviť, že na spory, ktoré vznikli v súvislosti s plnením týchto zmlúv, sa uplatňuje postup urovnávania sporov uvedený v článku 15 ods. 3 a 4.
      6.   Hostiteľský štát uľahčí plnenie zmlúv, ktoré EUTM Mali uzavrie s obchodnými subjektmi na účely misie.
      Článok 11
      Zmena zariadení
      1.   EUTM Mali je oprávnená stavať alebo upravovať zariadenia podľa svojich operačných požiadaviek.
      2.   Hostiteľský štát za tieto stavby alebo úpravy nepožaduje od misie EUTM Mali žiadnu kompenzáciu.
      Článok 12
      Zosnulí členovia personálu EUTM Mali
      1.   Veliteľ misie má právo postarať sa o repatriáciu zosnulých členov personálu EUTM Mali, ako aj ich osobného majetku a prijať na tento účel vhodné opatrenia.
      2.   Pitva zosnulého člena EUTM Mali sa uskutočňuje iba so súhlasom dotknutého štátu a za prítomnosti zástupcu EUTM Mali a/alebo dotknutého štátu.
      3.   Hostiteľský štát a EUTM Mali spolupracujú v maximálne možnej miere, aby zabezpečili rýchlu repatriáciu zosnulého člena personálu EUTM Mali.
      Článok 13
      Bezpečnosť EUTM Mali a vojenská polícia
      1.   Hostiteľský štát prijme všetky potrebné opatrenia na zaistenie bezpečnosti EUTM Mali a jej personálu mimo zariadení misie.
      2.   EUTM Mali je oprávnená prijať na pevninskom území hostiteľského štátu potrebné opatrenia vrátane použitia nevyhnutnej a primeranej sily na ochranu svojho personálu, zariadení, zdrojov a dopravných prostriedkov.
      3.   Do rozsahu tohto oprávnenia patrí aj ochrana osôb v blízkom okolí personálu EUTM Mali, ak sú ohrozené ich životy alebo im hrozí riziko vážneho zranenia.
      4.   Veliteľ misie môže zriadiť jednotku vojenskej polície, aby v zariadeniach EUTM Mali udržovala poriadok.
      5.   Jednotka vojenskej polície môže tiež po porade a v spolupráci s vojenskou políciou alebo políciou hostiteľského štátu konať mimo zariadení EUTM Mali, aby zabezpečila udržovanie poriadku a disciplíny medzi členmi personálu EUTM Mali.
      Článok 14
      Komunikácia
      1.   EUTM Mali môže inštalovať a prevádzkovať rádiové vysielače a prijímače, ako aj satelitné systémy. Spolupracuje s príslušnými orgánmi hostiteľského štátu s cieľom vyhnúť sa akýmkoľvek konfliktom pri používaní vhodných frekvencií. Hostiteľský štát poskytuje bezplatne prístup k frekvenčnému spektru v súlade so svojimi platnými právnymi predpismi.
      2.   EUTM Mali má na účely misie právo neobmedzenej komunikácie prostredníctvom rádia (vrátane satelitného, mobilného alebo prenosného rádia), telefónu, telegrafu, faxu a ďalších prostriedkov, ako aj právo inštalovať vybavenie potrebné na udržiavanie takejto komunikácie v rámci zariadení EUTM Mali a medzi nimi vrátane kladenia káblov a pozemného vedenia.
      3.   Vo svojich vlastných zariadeniach môže EUTM Mali prijať opatrenia potrebné na doručovanie poštových zásielok určených EUTM Mali alebo jej personálu a poštových zásielok, ktoré odosiela EUTM Mali alebo jej personál.
      Článok 15
      Nároky v prípade úmrtia, zranenia, škody alebo straty
      1.   EUTM Mali a jej personál, EÚ a vysielajúce štáty nenesú zodpovednosť za škody alebo straty na civilnom alebo verejnom majetku, ktoré vyplývajú z prevádzkových potrieb, alebo za škody alebo straty spôsobené v dôsledku činností súvisiacich s občianskymi nepokojmi alebo s ochranou EUTM Mali.
      2.   S cieľom dosiahnuť priateľské urovnanie sa nároky na náhradu škody alebo straty na civilnom majetku, na ktoré sa nevzťahuje odsek 1, ako aj nároky v prípade úmrtia alebo zranenia osôb a nároky na náhradu škody na zdrojoch, zariadeniach alebo dopravných prostriedkoch EUTM Mali alebo ich straty postúpia EUTM Mali prostredníctvom príslušných orgánov hostiteľského štátu, pokiaľ ide o nároky vznesené fyzickými alebo právnickými osobami z hostiteľského štátu, a príslušným orgánom hostiteľského štátu, pokiaľ ide o nároky, ktoré vzniesla misia EUTM Mali.
      3.   V prípade, že nemožno dosiahnuť priateľské urovnanie, sa sporný nárok postúpi komisii pre posudzovanie nárokov, ktorá sa skladá z rovnakého počtu zástupcov misie EUTM Mali a hostiteľského štátu. Urovnanie nárokov sa dosiahne vzájomnou dohodou.
      4.   Ak nemožno dosiahnuť urovnanie nárokov v rámci komisie pre posudzovanie nárokov, spor:

                  a)

                  o nároky do výšky 40 000 EUR vrátane sa urovná diplomatickou cestou medzi hostiteľským štátom a zástupcami EÚ;

                  b)

                  o nároky prekračujúce sumu uvedenú v písmene a) sa podá na rozhodcovský súd, ktorého rozhodnutia sú záväzné.

            5.   Rozhodcovský súd pozostáva z troch rozhodcov, z ktorých jedného vymenuje hostiteľský štát, ďalšieho vymenuje EUTM Mali a tretieho vymenujú hostiteľský štát a EUTM Mali spoločne. Ak jedna zo strán nevymenuje rozhodcu do dvoch mesiacov alebo ak sa nedosiahne dohoda medzi hostiteľským štátom a EUTM Mali o vymenovaní tretieho rozhodcu, vymenuje daného rozhodcu predseda súdneho dvora určeného na základe spoločnej dohody strán.
      6.   EUTM Mali a správne orgány hostiteľského štátu uzavrú správne dojednania, ktorými sa stanoví právomoc komisie pre posudzovanie nárokov a právomoc rozhodcovského súdu, postupy uplatniteľné v rámci týchto orgánov a podmienky, za akých je možné nároky uplatňovať.
      Článok 16
      Spojenie a spory
      1.   Všetky otázky, ktoré vzniknú v súvislosti s uplatňovaním tejto dohody, posudzujú spoločne zástupcovia EUTM Mali a príslušné orgány hostiteľského štátu.
      2.   Ak neexistuje predbežná dohoda, spory týkajúce sa výkladu alebo uplatňovania tejto dohody sa riešia výlučne diplomatickou cestou medzi hostiteľským štátom a zástupcami EÚ.
      Článok 17
      Iné ustanovenia
      1.   Ak sa v tejto dohode odkazuje na výsady, imunity a práva EUTM Mali a jej personálu, vláda hostiteľského štátu je zodpovedná za ich vykonávanie a dodržiavanie príslušnými miestnymi orgánmi hostiteľského štátu.
      2.   Žiadne ustanovenie tejto dohody nemá za cieľ zasahovať do práv, ktoré môže mať vysielajúci štát podľa iných dohôd, a ani sa tak nesmie vykladať.
      Článok 18
      Vykonávacie dojednania
      Na účely uplatňovania tejto dohody môžu operačné, správne a technické otázky podliehať osobitným dojednaniam, ktoré sa uzavrú medzi veliteľom misie a správnymi orgánmi hostiteľského štátu.
      Článok 19
      Nadobudnutie platnosti a ukončenie
      1.   Táto dohoda nadobúda platnosť v deň jej podpisu a zostáva v platnosti do dňa odchodu poslednej zložky EUTM Mali a posledného člena personálu EUTM Mali, ako to oznámi EUTM Mali.
      2.   Bez ohľadu na odsek 1 sa ustanovenia obsiahnuté v článku 4 ods. 7, článku 5 ods. 1, 2, 3 a 6, článku 6 ods. 1, 3, 4, 6, 8 a 9, v článku 11 a v článku 15 považujú za uplatniteľné odo dňa nasadenia prvého člena personálu EUTM Mali, ak tento deň predchádza dňu nadobudnutia platnosti tejto dohody.
      3.   Túto dohodu možno zmeniť a doplniť písomnou dohodou strán.
      4.   Ukončením tejto dohody nie sú dotknuté práva ani povinnosti vyplývajúce z vykonávania tejto dohody pred jej ukončením.

         V Bamaku štvrtého apríla dvetisíc trinásť v dvoch pôvodných vyhotoveniach vo francúzskom jazyku.

               Za Európsku úniu

               Za Malijskú republiku

         (1)  Ú. v. EÚ L 14, 18.1.2013, s. 19.


title: 2011/560/EÚ: Rozhodnutie Európskeho parlamentu z  10. mája 2011 o absolutóriu za plnenie všeobecného rozpočtu Európskej únie za rozpočtový rok 2009, oddiel VI – Európsky hospodársky a sociálny výbor#Uznesenie Európskeho parlamentu z  10. mája 2011 s poznámkami, ktoré je neoddeliteľnou súčasťou rozhodnutia o absolutóriu za plnenie všeobecného rozpočtu Európskej únie za rozpočtový rok 2009, oddiel VI – Európsky hospodársky a sociálny výbor

text:
               27.9.2011

               SK

               Úradný vestník Európskej únie

               L 250/97

         ROZHODNUTIE EURÓPSKEHO PARLAMENTU
   z 10. mája 2011
   o absolutóriu za plnenie všeobecného rozpočtu Európskej únie za rozpočtový rok 2009, oddiel VI – Európsky hospodársky a sociálny výbor
   (2011/560/EÚ)
   EURÓPSKY PARLAMENT,

               —

               so zreteľom na všeobecný rozpočet Európskej únie na rozpočtový rok 2009 (1),

               —

               so zreteľom na konečnú ročnú účtovnú závierku Európskej únie za rozpočtový rok 2009 [SEK(2010) 963 – C7-0216/2010] (2),

               —

               so zreteľom na výročnú správu Európskeho hospodárskeho a sociálneho výboru pre orgán udeľujúci absolutórium o vnútorných auditoch vykonaných v roku 2009,

               —

               so zreteľom na výročnú správu Dvora audítorov o plnení rozpočtu za rozpočtový rok 2009 spolu s odpoveďami inštitúcií (3),

               —

               so zreteľom na vyhlásenie o vierohodnosti vedenia účtov a zákonnosti a správnosti príslušných operácií, ktoré poskytol Dvor audítorov v súlade s článkom 287 Zmluvy o fungovaní Európskej únie (4),

               —

               so zreteľom na článok 272 ods. 10 a články 274, 275 a 276 Zmluvy o ES a na článok 314 ods. 10 a články 317, 318 a 319 Zmluvy o fungovaní Európskej únie,

               —

               so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (5), a najmä na jeho články 50, 86, 145, 146 a 147,

               —

               so zreteľom na článok 77 rokovacieho poriadku a prílohu VI k nemu,

               —

               so zreteľom na správu Výboru pre kontrolu rozpočtu (A7-0136/2011),

               1.

               udeľuje generálnemu tajomníkovi Európskeho hospodárskeho a sociálneho výboru absolutórium za plnenie rozpočtu Európskeho hospodárskeho a sociálneho výboru za rozpočtový rok 2009;

               2.

               uvádza svoje poznámky v priloženom uznesení;

               3.

               poveruje svojho predsedu, aby postúpil toto rozhodnutie a uznesenie, ktoré je jeho neoddeliteľnou súčasťou, Rade, Komisii, Súdnemu dvoru, Dvoru audítorov, európskemu ombudsmanovi a európskemu dozornému úradníkovi pre ochranu údajov a aby zabezpečil ich uverejnenie v Úradnom vestníku Európskej únie (v sérii L).

            Predseda

         Jerzy BUZEK

            Generálny tajomník

         Klaus WELLE

      (1)  Ú. v. EÚ L 69, 13.3.2009.

      (2)  Ú. v. EÚ C 308, 12.11.2010, s. 1.

      (3)  Ú. v. EÚ C 303, 9.11.2010, s. 1.

      (4)  Ú. v. EÚ C 308, 12.11.2010, s. 129.

      (5)  Ú. v. ES L 248, 16.9.2002, s. 1.

      UZNESENIE EURÓPSKEHO PARLAMENTU
      z 10. mája 2011
      s poznámkami, ktoré je neoddeliteľnou súčasťou rozhodnutia o absolutóriu za plnenie všeobecného rozpočtu Európskej únie za rozpočtový rok 2009, oddiel VI – Európsky hospodársky a sociálny výbor
      EURÓPSKY PARLAMENT,

                  —

                  so zreteľom na všeobecný rozpočet Európskej únie na rozpočtový rok 2009 (1),

                  —

                  so zreteľom na konečnú ročnú účtovnú závierku Európskej únie za rozpočtový rok 2009 [SEK(2010) 963 – C7-0216/2010] (2),

                  —

                  so zreteľom na výročnú správu Európskeho hospodárskeho a sociálneho výboru pre orgán udeľujúci absolutórium o vnútorných auditoch vykonaných v roku 2009,

                  —

                  so zreteľom na výročnú správu Dvora audítorov o plnení rozpočtu za rozpočtový rok 2009 spolu s odpoveďami inštitúcií (3),

                  —

                  so zreteľom na vyhlásenie o vierohodnosti vedenia účtov a zákonnosti a správnosti príslušných operácií, ktoré poskytol Dvor audítorov v súlade s článkom 287 Zmluvy o fungovaní Európskej únie (4),

                  —

                  so zreteľom na článok 272 ods. 10 a články 274, 275 a 276 Zmluvy o ES a na článok 314 ods. 10 a články 317, 318 a 319 Zmluvy o fungovaní Európskej únie,

                  —

                  so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (5), a najmä na jeho články 50, 86, 145, 146 a 147,

                  —

                  so zreteľom na článok 77 rokovacieho poriadku a prílohu VI k nemu,

                  —

                  so zreteľom na správu Výboru pre kontrolu rozpočtu (A7-0136/2011),

                  1.

                  konštatuje, že v roku 2009 mal Európsky hospodársky a sociálny výbor (EHSV) k dispozícii viazané rozpočtové prostriedky v celkovej výške 122 000 000 EUR (118 000 000 EUR v roku 2008), pričom miera využitia bola 98,02 %, čo je viac než priemer ostatných inštitúcií (97,69 %);

                  2.

                  so znepokojením berie na vedomie obvinenia týkajúce sa riadenia EHSV, ktoré viedli Európsky úrad pre boj proti podvodom (OLAF) k rozhodnutiu z 11. marca 2011 o začatí vyšetrovania, a žiada EHSV a úrad OLAF, aby orgánu udeľujúcemu absolutórium podali správu o napredovaní prípadu a jeho výsledkoch; nariaďuje svojmu výboru zodpovednému za postup udelenia absolutória, aby túto vec pozorne sledoval a aby posúdil všetky ďalšie informácie pri príprave budúcich správ o absolutóriu pre EHSV;

                  3.

                  žiada EHSV, aby poskytol výboru Parlamentu zodpovednému za postup udelenia absolutória ďalšie informácie o údajných nezrovnalostiach;

                  4.

                  vyzýva EHSV, aby v plnej miere spolupracoval s úradom OLAF a poskytol jeho pracovníkom všetku pomoc potrebnú pri vyšetrovaní;

                  5.

                  žiada EHSV, aby informoval výbor Parlamentu zodpovedný za postup udelenia absolutória:

                              —

                              o disciplinárnych konaniach vykonaných EHSV a ich finančných dôsledkoch, a predovšetkým o disciplinárnom prípade č. 2/2007,

                              —

                              o personálnej politike týkajúcej sa povyšovania zamestnancov na manažérske pozície,

                              —

                              o konfliktoch týkajúcich sa nezávislosti právnej služby EHSV,

                              —

                              o prístupe členov EHSV a členov jeho predsedníctva k všetkým požadovaným informáciám,

                              —

                              o stave a výsledkoch vnútorných auditov vykonaných EHSV;

                  6.

                  žiada ombudsmana, aby čo najskôr informoval výbor Parlamentu zodpovedný za postup udelenia absolutória o výsledkoch svojho vyšetrovania relevantných pre tento konkrétny prípad;

                  7.

                  konštatuje, že Dvor audítorov vo svojej výročnej správe uviedol, že audit nedal podnet na žiadne významné pripomienky týkajúce sa EHSV; napriek tomu však vyzýva Dvor audítorov, aby potvrdil, či sa v auditoch za rok 2009 zistili nejaké dôkazy o nezrovnalostiach, ktoré už boli predmetom disciplinárneho prípadu č. 2/2007;

                  8.

                  berie na vedomie ďalší, mierny nárast v počte stálych pracovných miest (704 pracovných miest v roku 2009, 700 v roku 2008 a 695 v roku 2007) pridelených EHSV a skutočnosť, že pracovné miesta sa konzistentne zapĺňajú (7 voľných pracovných miest v roku 2009, 19 v roku 2008 a 9 v roku 2007); berie na vedomie existenciu strednodobého plánu (stratégia na obdobie rokov 2008 – 2013) na podporu rovnakých príležitostí a rozmanitosti v rámci sekretariátu, najmä prostredníctvom väčšieho využívania mechanizmov flexibilného pracovného času, a s potešením očakáva správy o ďalšom pokroku v politike ľudských zdrojov;

                  9.

                  s uspokojením berie na vedomie, že podľa pripomienok EHSV v reakcii na uznesenie Parlamentu z 5. mája 2010 o absolutóriu za rozpočtový rok 2008 (6) sa dohoda o administratívnej spolupráci medzi EHSV a Výborom regiónov (VR) na obdobie rokov 2008 až 2014 uspokojivo plní, a poznamenáva, že sa zatiaľ nezistila potreba ďalšieho zlepšovania praktických aspektov a že výbory si naďalej pozorne všímajú potrebu zachovávať vysokú úroveň harmonizácie, čo sa zabezpečuje prostredníctvom riadiacej štruktúry dohody o administratívnej spolupráci; vyzýva EHSV a VR, aby oznámili, či rozdelenie vyplývajúce z tejto dohody je rozpočtovo neutrálne, a aby informovali rozpočtový orgán o výsledkoch preskúmania dohody v polovici trvania, ktoré pripadá na rok 2011;

                  10.

                  berie na vedomie úsilie v oblasti medziinštitucionálnej spolupráce, najmä prebiehajúce zavádzanie systému riadenia zamestnancov Sysper2, a prípravy uskutočnené v tomto smere; poznamenáva, že zavedenie systému sa plánuje na január 2012;

                  11.

                  opätovne zdôrazňuje svoj postoj, že v záujme transparentnosti by mali byť vyhlásenia o finančných záujmoch členov všetkých inštitúcií Únie dostupné na internete prostredníctvom verejného registra; berie na vedomie odpoveď EHSV, najmä list podpredsedu EHSV týkajúci sa pripomienky Parlamentu, že členovia EHSV nevydávajú vyhlásenia o svojich finančných záujmoch, a žiada EHSV, aby podnikol kroky na zverejnenie príslušných informácií a aby o tejto veci informoval vo svojej výročnej správe o činnosti;

                  12.

                  víta ochotu EHSV splniť návrh Parlamentu uvedený v spomenutom uznesení z 5. mája 2010, aby cestovné výdavky členov EHSV vychádzali len zo skutočných nákladov na cesty (a aby sa diéty rovnali diétam, ktoré sú poskytované poslancom Európskeho parlamentu), a berie na vedomie list predsedu EHSV týkajúci sa tejto veci; žiada EHSV, aby informoval o ďalšom pokroku v tejto veci;

                  13.

                  žiada EHSV, aby informoval o vývoji, pokiaľ ide o pokrok v revízii finančného štatútu členov, a oznámil orgánu udeľujúcemu absolutórium výsledok tohto procesu;

                  14.

                  vyjadruje EHSV uznanie za trvale vysokú kvalitu jeho výročných správ o činnosti a víta začlenenie informácií o následných opatreniach v súvislosti s predošlými rozhodnutiami Parlamentu o absolutóriu;

                  15.

                  vyzýva EHSV, aby v priebehu roka 2011 bezodkladne vykonal komplexné preskúmanie výdavkov vo všetkých oblastiach činnosti s cieľom zabezpečiť, aby sa všetky výdavky sa vynakladali účelne, čo umožní identifikovať potenciálne úspory, ktoré by znížili tlak na rozpočet v tomto období úsporných opatrení.

         (1)  Ú. v. EÚ L 69, 13.3.2009.

         (2)  Ú. v. EÚ C 308, 12.11.2010, s. 1.

         (3)  Ú. v. EÚ C 303, 9.11.2010, s. 1.

         (4)  Ú. v. EÚ C 308, 12.11.2010, s. 129.

         (5)  Ú. v. ES L 248, 16.9.2002, s. 1.

         (6)  Ú. v. EÚ L 252, 25.9.2010, s. 94.